2.

Obveznosti javne službe so naslednje: Zmogljivost in neprekinjenost prevoza: Na vsaki progi mora biti skupna zmogljivost rednega potniškega in tovornega prevoza, ki jo na zadevni progi zagotavljajo vsi prevozniki, najmanj enaka zmogljivosti, ki je določena v Prilogi I. Ko povprečje prodaje prostih mest na zadevni progi preseže 75 % v kateri koli sezoni IATA, mora biti najmanjša ponujena zmogljivost v naslednji sezoni večja za razliko v ponudbi, ki je potrebna za vzdrževanje te kvote. Prosta mesta, ki so zapolnjena v okviru promocijskih kampanj za stalne prebivalce in študente, niso všteta v to omejitev. Načrtovane prevoze je treba zagotavljati vsaj eno celo koledarsko leto in se jih, razen v naslednjih okoliščinah, lahko začasno prekine samo po šestmesečnem odpovednem roku. Zmanjšanja zmogljivosti prevozov predhodno odobri portugalski zavod za civilno letalstvo, vendar se jih šest mesecev ne sme uporabljati, če zaradi njih skupna zmogljivost pade pod prag, ki je določen v prvem odstavku te točke; portugalski zavod za civilno letalstvo mora letalskemu prevozniku odgovoriti v 30 dneh po uradnem obvestilu. Število letov, ki so odpovedani iz razlogov, za katere neposredno odgovarja letalski prevoznik, razen v primerih višje sile, ne sme preseči 2 % vseh letov, predvidenih za zadevno sezono; „odpoved“ pomeni, da se načrtovani let, na katerem je rezerviran vsaj en sedež, ne izvede. V primeru začasne prekinitve zračnih prevozov zaradi nepredvidenih okoliščin, višje sile ali drugih razlogov je treba načrtovano zmogljivost povečati za vsaj 60 % od trenutka, ko se prevozi ponovno lahko začnejo, dokler zaostanek, do katerega je prišlo med prekinitvijo prevozov, ni odpravljen. Če so leti na progah Lizbona/Horta/Lizbona in Lizbona/Pico/Lizbona odpovedani zaradi neugodnih vremenskih razmer, lahko letalski prevozniki, če želijo, pristanejo na najbližjem otoku, če sami krijejo stroške prevoza med otokom, na katerem je letalo pristalo, in otokom, na katerem bi moralo pristati. Točnost: Zaostanki, daljši od 15 minut, za katere je neposredno odgovoren letalski prevoznik, razen v primeru višje sile, ne smejo vplivati na več kot 15 % letov. Vrsta uporabljenih letal in pogoji opravljanja storitev: Prevoze je treba opravljati z ustrezno certificiranimi reaktivnimi letali z vsaj 90 sedeži; za prevoze na letališči Horta in Pico ter z njih morajo prevozniki upoštevati pogoje, ki so objavljeni v portugalskem „Zborniku letalskih informacij“ (Aeronautical Information of Portugal – AIP). Storitve na progi Funchal/Ponta Delgada/Funchal se lahko opravljajo samo z ustrezno certificiranim turbopropelerskim letalom in z najmanjšo zmogljivostjo 50 potnikov. Najmanjša pogostnost: — Na progi Lizbona/Ponta Delgada/Lizbona vse leto najmanj eno povratno potovanje na dan, med 8.00 in 21.00 uro; eno potovanje na teden se lahko združi s progo Lizbona/Santa Maria/Lizbona, — na progi Lizbona/Terceira/Lizbona vse leto najmanj štiri povratna potovanja na teden, v različnih dneh, med 8.00 in 21.00 uro; eno potovanje na teden se lahko združi s progo Lizbona/Pico/Lizbona, — na progi Lizbona/Horta/Lizbona vse leto najmanj tri povratna potovanja na teden, med 8.00 in 21.00 uro, na dneve, ki si ne sledijo, — na progi Funchal/Ponta Delgada/Funchal vse leto najmanj eno povratno potovanje na teden, — na progi Porto/Ponta Delgada/Porto vse leto najmanj dve povratni potovanji na teden, od oktobra do vključno junija se eno od potovanj lahko združi z Lizbono,; — na progi Lizbona/Santa Maria/Lizbona najmanj eno povratno potovanje na teden, ki se lahko združi s progo Lizbona/Ponta Delgada/Lizbona, — na progi Lizbona/Pico/Lizbona vse leto najmanj eno povratno potovanje na teden, od ponedeljka do petka, ki se lahko združi s progo Lizbona/Terceira/Lizbona, — na progi Porto/Terceira/Porto najmanj eno potovanje na teden od 1. junija do 30. septembra. Če je po voznih redih prevoznika(-ov) predviden več kot en let na dan, je treba prevoze opraviti med 6.30 uro po lokalnem času na kraju odhoda in 00.30 uro po lokalnem času na kraju prihoda; med 8.00 in 21.00 uro mora biti opravljen vsaj en prevoz na dan, vsaj tri dni na teden pa je treba enega od prevozov opraviti pred 14.00 uro. Prevozniki lahko opravljajo druge lete zunaj zgoraj določenih voznih redov letenja samo, če izpolnjujejo minimalne pogoje glede pogostnosti in zmogljivosti, ki so določeni v obvestilu Komisije. Za to možnost veljajo operativne omejitve, ki jih določa zakonodaja, ki velja za nacionalna letališča. Če je po voznih redih prevoznika(-ov) na progah Funchal/Ponta Delgada/Funchal, Lizbona/Santa Maria/Lizbona, Lizbona/Pico/Lizbona in Porto/Terceira/Porto predviden več kot en let na teden, je te lete treba opraviti ob različnih dnevih. Prevoze na progah Lizbona/Terceira/Lizbona, Lizbona/Horta/Lizbona in Porto/Ponta Delgada/Porto je treba enakomerno razporediti čez ves teden. Če je skupno število prevozov vseh prevoznikov na kateri koli progi večje od 6 (šest) na teden, mora biti na dan opravljen vsaj en prevoz. Prevoznine: 1. Struktura prevoznin mora vključevati naslednje: (a) v celoti prilagodljivo prevoznino za ekonomski razred, vrsto prevoznin v vrednosti in s pogoji, ki so prirejeni različnim segmentom povpraševanja (turistom, poslovnežem, prevozu blaga in posebnih izdelkov itd.); (b) povratno prevoznino PEX v višini 233 EUR za lete med Azori in celinskim delom Portugalske ter povratno prevoznino PEX v višini 172 EUR za lete med Azori in Funchalom; (c) promocijska vozovnica (v okviru omejitev) za stalne prebivalce in študente mora med vsako sezono IATA predstavljati najmanj 10 % prostih mest na progi ter velja za nekaj prostih mest in cen na vsakem letu, ki jih določi letalska družba, ne glede na število sedežev, ki so na voljo za druge kategorije vozovnic. Ta promocijska tarifa mora biti najmanj 30 % nižja od cene vozovnice za stalne prebivalce ali študente in mora znašati najmanj 120 EUR; (d) osebe v avtonomni regiji Azori, ki so vsaj šest mesecev stalno bivale na otokih z direktno povezavo s celinskim delom Portugalske ali Funchalom, in stalni prebivalci avtonomne regije Madeira bodo upravičeni do 33 % znižanja v celoti prilagodljive javne prevoznine za ekonomski razred; (e) študenti, stari 26 let ali manj, katerih prebivališče ali izobraževalna ustanova je v avtonomni regiji Azori, in tisti, ki se izobražujejo ali živijo drugje na območju države, bodo upravičeni do 40 % znižanja v celoti prilagodljive javne prevoznine za ekonomski razred; (f) na dneve, ko ni direktne povezave na progi Funchal/Ponta Delgada/Funchal, lahko študenti, stari 26 let ali manj, ki potujejo iz avtonomne regije Azori ali vanjo, potujejo prek Lizbone, če za vse odseke poti uporabijo istega prevoznika. Izbrani vozni red ne sme vključevati vmesnega pristanka v Lizboni; (g) najvišje tovorne tarife so navedene v Prilogi II. Vsak prevoznik mora imeti enako strukturo prevoznin in jo brez razlikovanja uporabljati za vse proge, ki so navedene v točki 1, ne glede na to, ali je kraj odhoda ali prihoda Lizbona ali Porto; kljub temu pa lahko od časa do časa ponudi promocijske cene za prevoze od točke do točke. Javnosti morajo biti prevoznine predstavljene tako na prodajnih mestih kot tudi na okencih za prijavo leta. 2. Osebam s stalnim prebivališčem in študentom se zaračunajo naslednji neto zneski, ko se odštejejo popusti, navedeni v točki 1(d) in (e): (a) 194 EUR za osebe s stalnim prebivališčem v avtonomni regiji Azori, za povratna potovanja na celinski del Portugalske; (b) 170 EUR za osebe s stalnim prebivališčem v avtonomni regiji Azori in avtonomni regiji Madeira, za povratna potovanja med Azori in Funchalom; (c) 151 EUR za študente, za povratna potovanja med Azori in celinskim delom Portugalske; (d) 107 EUR za študente, za povratna potovanja med Azori in Funchalom; Prevoznine in tarife, navedene v točki 1(b) in (g) ter točki 2(a) in (d), je treba vsako leto 1. novembra, z začetkom v letu 2008, prilagoditi v skladu s stopnjo inflacije za preteklo leto, objavljeno v „Grandes Opções do Plano“ [Glavne možnosti načrtovanja], INAC [portugalski zavod za civilno letalstvo] pa mora do 30. septembra o tem uradno obvestiti vse prevoznike, ki letijo na teh progah. Prevozniki lahko zahtevajo plačilo za nadomestilo dodatnih stroškov, povzročenih zaradi povišanja cen goriva (AC), ki ga je treba prilagoditi vsake četrt leta z uporabo naslednje formule, pri čemer se znesek zaokroži na najbližjo enoto. AC = k × (b – 50,00) Pri čemer je: AC = dodatni stroški goriva OW (v EUR); k = 0,685 × povprečni menjalni tečaj USD/EUR za preteklo četrtletje; b = povprečna cena na sod v USD v preteklem četrtletju. Prevozniki lahko zaračunajo do 16 EUR oziroma 4 EUR za storitve rezervacije in izdaje vozovnic preko svojih prodajnih mest in klicnega centra. Za rezervacijo in izdajo vozovnic iz točke 1(c) se zaračuna davek v višini do 4 EUR, potem ko je bila izvedena rezervacija v klicnem centru ali na prodajnem mestu na letališču. 3. Če se uporabijo merila in prevoznine, ki so navedeni v točkah 1 in 2, bo država pod pogoji, ki jih mora določiti v zakonodaji, subvencionirala potovanja oseb s stalnim prebivališčem in študentov. Leta 2008 bo subvencija znašala: — 105 EUR za povratno potovanje na progah: — Lizbona/Santa Maria/Lizbona, — Lizbona/Pico/Lizbona, — Porto/Terceira/Porto. — 86 EUR za povratno potovanje na progah: — Lizbona/Ponta Delgada/Lizbona, — Lizbona/Terceira/Lizbona, — Lizbona/Horta/Lizbona, — Funchal/Ponta Delgada/Funchal, — Porto/Ponta Delgada/Porto. Cene prevoza potnikov in tovora s katerega koli letališča ali na katero koli letališče v avtonomni regiji Azori brez redne direktne povezave s celinskim delom Portugalske ali Funchalom morajo biti enake tistim, ki so navedene zgoraj. Povezovalni leti za potnike, ki potujejo med celinskim delom Portugalske in avtonomno regijo Azori ter med avtonomnima regijama, so upravičeni do dveh kuponov za let, tj. enega za vsako smer. Povezovalni leti za potnike, ki potujejo znotraj avtonomne regije Azori, pa so upravičeni do: — dveh kuponov za let (za osebe brez stalnega prebivališča), — treh kuponov za let (za osebe s stalnim prebivališčem in študente), — razen za Corvo, kjer bo na dneve, ko ni letov, dovoljen dodaten kupon za let. Na dneve, ko ni direktne povezave do celinskega dela Portugalske ali do Funchala, se lahko osebe s stalnim prebivališčem in študente usmeri prek druge povezave. Za potnike, ki potujejo na otoke in z otokov ter nimajo direktne povezave s celinskim delom Portugalske ali Funchalom, bo država poleg zgoraj navedene subvencije plačala tudi stroške prevoza. Prevoznine, ki jih odobri regionalna vlada Azorov za prevoze znotraj avtonomne regije, se upoštevajo pri izračunu stroškov prevoza. Lahko se določi kazen za potnike, ki ne koristijo leta, vendar ne sme presegati 20 % referenčne prevoznine za ekonomski razred. Te obveznosti javne službe ne posegajo v sklenitev medlinijskih sporazumov z drugimi prevozniki o prevozninah za prevoze iz drugih krajev in v druge kraje, kot so Lizbona, Porto in Funchal. Prevozniki lahko združijo zračne prevoze in uporabijo enake številke leta, če to odobri portugalski zavod za civilno letalstvo. Prodaja vozovnic: Vozovnice se prodajajo prek računalniškega sistema za rezervacije. Pogoji prenosa: Če zadevne proge upravljajo različni prevozniki, morajo ti med seboj skleniti sporazume, da bi osebam s stalnim prebivališčem in študentom, ki potujejo na katero koli letališče ali s katerega koli letališča v avtonomni regiji Azori, omogočili uporabo različnih prevoznikov za različne dele njihovega potovanja. Prevoz tovora in pošte: Za proge, ki so opisane v točki 1, morajo letalski prevozniki sprejeti tovor do katerega koli otoka Azorov ali s katerega koli otoka Azorov glede na njihovo zmogljivost in v skladu s tarifami, določenimi v Prilogi II. Pri tarifah, določenih v Prilogi II, se lahko zaračuna dodatna pristojbina za varnost, ki ne sme presegati 0,10 EUR/kg, in davek za gorivo na kg v višini 2 % dodatnih stroškov za gorivo (AC), kot je določeno v formuli iz točke 2 oddelka, ki se nanaša na tarife. Na vsakem letu je treba omogočiti prevoz vsaj dveh ton tovora, vključno s pošto; zmogljivost prevoznika mora biti enakomerno razporejena čez ves teden, pri tem pa je treba upoštevati naslednje minimalne zahteve: — 30 ton na dan na progi Lizbona/Ponta Delgada/Lizbona, — 25 ton na dan, kadar se obvezni minimalni prevoz opravlja na progi Lizbona/Terceira/Lizbona. Količina tovora in pošte, ki jo je vsak teden treba prepeljati na povratno potovanje na progi Lizbona/Pico/Lizbona, je 2 toni. Zmogljivost za tovor in pošto na vsakem letu se določi na podlagi naslednje formule: C = W – (0,75 × S × 97) Pri čemer je: C = zmogljivost za prevoz tovora in pošte, ponujena za let, izražena v kilogramih; W = skupna teža potnikov, prtljage, tovora in pošte, izražena v kilogramih, ki jo lahko prepelje letalo v določenem sektorju (dovoljena prometna obremenitev), izračuna se tako, da se od največje dovoljene vzletne teže odšteje operativna teža (letalo, posadka, gorivo, hrana in drugi operativni elementi); S = število sedežev na letalu; 0,75 = koeficient za 75 % zasedenost; 97 = je standardna teža odraslega potnika in njegove prtljage (84 kg + 13 kg), kot je določeno v JAR-OPS 1.620.